Kombuis opgeblaas oor lastige vliegArgieffoto (Foto: Mabel Amber/Pixabay) Ons almal weet hoe lastig ŉ klein insek kan wees, maar een man het per ongeluk ŉ deel van sy huis opgeblaas toe hy van ŉ vlieg ontslae wou raak. Die 82-jarige man, wie se naam nie bekend gemaak is nie, het Vrydagaand vir aandete aangesit in sy huis in die klein dorpie Parcoul-Chenaud in Frankryk, berig die plaaslike koerant France Bleu. ŉ Vlieg het hom lastig geval. Hy het ŉ elektriese vliegklap in die huis begin rondswaai – en nie besef dat ŉ gasbottel in sy huis lek nie. ŉ Reaksie tussen die klap en die lekkasie het ŉ reaksie veroorsaak, berig die BBC. Die ontploffing het ŉ deel van die kombuis verwoes en die huis se dak gedeeltelik beskadig. Die man het gelukkig nie enige ernstige beserings opgedoen nie. Hy het slegs ŉ brandwond aan sy hand opgedoen en is na ŉ hospitaal geneem vir ŉ ondersoek. Terwyl sy huis onbewoonbaar is, bly hy by ŉ plaaslike kampterrein. Sy familie is besig om sy huis te herstel. Dit is nie duidelik wat met die vlieg gebeur het nie.